ไฟฟ้าดับไม่กระทบบริการแบงก์
ธปท.เผยไฟดับ 14 จังหวัดภาคใต้ไม่กระทบบริการทางการเงินในพื้นที่ สั่งธนาคารพาณิชย์เตรียมความพร้อมรับสถานการณ์
22 พ.ค. 2556

ธปท.เผยไฟดับ 14 จังหวัดภาคใต้ไม่กระทบบริการทางการเงินในพื้นที่ สั่งธนาคารพาณิชย์เตรียมความพร้อมรับสถานการณ์
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า จากสถานการณ์ไฟดับในพื้นที่ 14 จังหวัดภาคใต้เมื่อคืนที่ผ่านมา ยังไม่ได้สร้างผลกระทบที่รุนแรงต่อการให้บริการทางการเงิน และสำนักงานสาขาของธนาคารพาณิชย์ในพื้นที่แต่อย่างใด เนื่องจากจนถึงขณะนี้สถาบันการเงินในพื้นที่ยังไม่ได้มีการรายงานความเสียหายที่เป็นผลกระทบรุนแรงถึงขั้นเป็นเรื่องใหญ่ที่น่ากังวล ประกอบกับปัญหาไฟดับเมื่อคืน ก็เป็นเรื่องฉุกเฉินที่ประชาชนน่าจะเข้าใจได้
"ในเบื้องต้นปัญหาไฟดับ 14 จังหวัดภาคใต้ยังไม่มีการรายงานผลกระทบอะไรที่รุนแรง การให้บริการตู้เอทีเอ็มก็ยังสามารถให้บริการได้ตามปกติ ส่วนเรื่องสาขาก็น่าจะเปิดให้บริการปกติเช่นกัน เพราะว่าเหตุเกิดตั้งแต่ตอนกลางคืน ไม่น่ากระทบในส่วนนี้มากนัก อย่างไรก็ตามก็ได้มีการกำชับกับทางธนาคารพาณิชย์ให้ติดตามดูแลอยู่แล้ว ส่วนเรื่องไฟดับจะเกี่ยวข้องกับการก่อการร้ายในพื้นที่ 3 จังหวัดภาคใต้ หรือจะสร้างผลกระทบที่มากกว่านี้หรือไม่ คงบอกไม่ได้ ต้องไปถามหน่วยงานที่เกี่ยวข้อง"